Lady Anne en die uitgebeelde verhouding tussen die implisiete outeur en die gefiksionaliseerde weergawe van Lady Anne word as ’n postmoderne werk ontvang. Louise Viljoen (s.a.) noem die bundel ’n “postmodern epic” en Elize Botha (in Terblanche, 2017) beskryf die bundel as “pragtige poësie in die post-modernistiese idioom”. Vier gedigte uit Lady Anne [“Ek wou ’n tweede lewe deur jou leef”, “transparant van die tongvis”, “slot” (Die leuse van my vader wil ek herhaal) en “slot” (miskien behoort die slot vir oulaas aan my)] word ook in Poskaarte: Beelde van die Afrikaanse poësie sedert 1960 (1997) opgeneem, ’n versamelbundel wat ’n oorsig bied van die postmodernistiese tendens in die Afrikaanse poësie. Die kenmerke en digterlike strategieë van postmodernisme, soos beskryf deur Foster en Viljoen in Poskaarte (1997), is herkenbaar in die bundel, soos (onder andere) die vermenging van feit en fiksie, ’n hernude omgang met die geskiedenis, metafiksie, en die veelvuldige gebruik van intertekste. In hierdie geval is die belangrikste intertekste die gebruik van Lady Anne se skryfwerk en die gegewens van haar lewe.
In ’n resensie van die Afrikaanse vertaling van Schaffer se bundel getiteld “Regstreeks hier: Die metafoor se ondergang”, skryf Bibi Burger (2019:9) dat die bundel die ontoereikendheid van die metafoor uitwys, die problematiek daarvan om van ’n mens se lewe ’n simbool te maak: “[… D]it [laat] die leser dink oor temas soos die aard van manlikheid, sterflikheid en die misbruik van mag, maar dit gebeur alles met ’n bewustheid van die gevare van metafore en die beperkings van biografieë”. Ook in Lady Anne kom die skrywersinstansie tot hierdie besef wanneer sy agterkom dat die historiese Lady Anne nie konformeer aan die beeld wat sy in gedagte gehad het nie, en haar pogings om Lady Anne pasklaar tot simbool te maak word daardeur gefrustreer. Krog skryf dan in die gedig “ek wou ’n tweede lewe deur jou leef” dat Lady Anne as metafoor (in parafrase) niks werd is nie (Krog, 1989:40).
“Soortgelyk aan Antjie Krog se Lady Anne (1989) ondersoek die digter ’n geskiedkundige figuur naamlik Sjaka Zoeloe in Mens dier ding”.3 As sodanig is daar verskeie raakpunte tussen Lady Anne en Mens Dier Ding, maar daar is ook aspekte wat ’n vergelyking tussen die bundels kompliseer en wat deurentyd in gedagte gehou moet word. Alhoewel beide bundels polities van aard is, verskyn Lady Anne in 1989, ’n tyd van politieke onstabiliteit en verandering vóór die demokratisering van Suid-Afrika. Mens Dier Ding verskyn in 2014, in post-Apartheid Suid-Afrika, ten tyde van voormalige president Jacob Zuma se bewind. Alhoewel die bundels tematies met mekaar skakel, is daar fokusverskille. Die onderskeie aanslagte en digterlike styl differensieer die bundels ook van mekaar. Verder handel Krog se bundel oor ’n Europese figuur in (Suid-)Afrika, en Schaffer se bundel oor ’n Afrika-figuur in ’n hedendaagse Westerse konteks – in die asielsoekergedigte bevind Sjaka hom letterlik in ’n land waar dit “baie reën”, vermoedelik Nederland (Schaffer, 2014:124 r. 3.). Alhoewel beide bundels vrylik met die geskiedenis omgaan en hede en verlede vermeng, is Krog se Lady Anne-karakter se verblyf in Suid-Afrika gebaseer op die geskiedenis, terwyl Sjaka se verplasing na ’n Westerse omgewing nie geskiedkundig is nie. Dit is dalk nodeloos om dit uit te wys, maar Lady Anne is uiteraard oorspronklik in Afrikaans uitgegee, en Mens Dier Ding in Nederlands.
Die outeurs lê klem op die feit dat metamodernisme nie gesien moet word as ’n middelpunt of balans tussen pole, byvoorbeeld tussen empatie en apatie, nie. Dit is ’n voortdurende wisselwerking waar die een pool die individu of teks terugtrek terwyl hy/sy of besig is om na die ander pool te neig, en andersom (Vermeulen & Van den Akker, 2010:5). Volgens Turner (2011) is dit hierdie ossilasie wat die wêreld tot aksie aanspoor, asof dit moontlik is om die grense inherent aan hierdie beweging en die ervarings wat daarmee gepaardgaan, te oorskry.
Dit is hierdie sensibiliteit wat Winterbach in Vlakwater so goed vasvang met die deeglike omgang met die verbysterend hoë vlakke van geweld in die eietydse Suid-Afrika. Met haar roman skryf sy dus voort binne die tradisie van die betrokke literatuur in Afrikaans, maar soos geen ander Afrikaanse skrywer tot dusver nie, slaag sy daarin om die dilemma van die metamodernisme vas te vat.
So ook is Krog se Lady Anne nie ’n saaklike ondersoek na die historiese figuur van Lady Anne Barnard in digterlike vorm nie. Louise Viljoen (1989, in Terblanche, 2017) sonder die aktualiteit van die bundel uit, en skryf in haar resensie: “Interessant genoeg word die aktualiteit in die bundel bewerkstellig deur die gebruik van ’n historiese figuur, Lady Anne Barnard. Krog gebruik hierdie vrou met haar sonderlinge geskiedenis as reisgenoot terwyl sy haar eie tyd en ruimte, Suid-Afrika vandag, verken.”
Die spreker distansieer haar van die vroue wat verderaan beskryf word wanneer sy hulle aanspreek met die hoogdrawende “o my susters …” (Krog, 1989:71, r. 1), tog dui die woord “susters” daarop dat sy ook iets met hulle in gemeen het. Die spot word met die vorm van aanvaarde vroulikheid gedryf wat in die gedig beskryf word wanneer daar in ’n voetnota gekwalifiseer word dat hierdie vroue se “fleurige leotards” “[…] pas by die voetlose tights, pas by die leg warmers, pas by die polsband, die kopband”. In die bundel kom die kwessie van medepligtigheid en kennis, as’t ware mede-wete, na vore: uit die ander gedigte is dit duidelik dat die implisiete outeur weet dat die strukture van die samelewing wat wit bevoorregting ’n werklikheid maak, ten koste is van die grootste gedeelte van die bevolking. Die doelbewuste miskenning van die politieke en kulturele brandpunte en veranderinge in die samelewing word veroordeel wanneer daar gesê word dat “die strukture wat ons soort in stand hou / in hulle maai [stort]” (Krog, 1989 r. 22-23). Een van die gevolgtrekkings waartoe Crous (2002:276) in sy doktorale proefskrif oor Lady Anne kom, is dat “die outeursinstansie se anti-apartheidsideologie […] ’n belangrike onderdeel van die diskoers uitmaak”.